Spôsob **voľby prezidenta Slovenskej republiky** je upravený predovšetkým v Ústave SR, v článkoch 101 až 107 a v zákone č. 180/2014 Z. z. o podmienkach výkonu volebného práva.

Prezidenta Slovenskej republiky volia od roku 1999 občania SR v priamych voľbách tajným hlasovaním na päť rokov. Právo voliť prezidenta majú občania, ktorí majú právo voliť do NR SR. Kandidáta na prezidenta navrhuje najmenej 15 poslancov NR SR alebo aspoň 15 000 občanov, na základe petície. Návrh sa musí odovzdať predsedovi NR SR najneskôr 21 dní od vyhlásenia volieb. Za prezidenta môže byť zvolený každý občan, ktorý je voliteľný do NRSR a v deň voľby dosiahol vek 35 rokov.

Za prezidenta je zvolený kandidát, ktorý získa nadpolovičnú väčšinu platných hlasov oprávnených voličov. V prvom kole to znamená viac ako polovicu všetkých registrovaných (oprávnených) voličov a nie len viac ako polovicu platných hlasov zúčastnených voličov. (Pozri aj Voľba prezidenta SR 2019#Diskusia o výklade ustanovenia čl. 101 ods. 4 Ústavy SR.) Doteraz sa v prvom kole zúčastnila potrebná nadpolovičná väčšina 2 984 424 (73,89 %) len v prvých občianskych voľbách v roku 1999 keď Schuster získal 1 396 950 (34,5%) zo všetkých 4 039 009 oprávnených. Pozri účasť na voľbách prezidenta SR.

Ak ani jeden kandidát nezíska potrebnú väčšinu, koná sa do 14 dní druhé kolo volieb. Do druhého kola postupujú dvaja kandidáti, ktorí získali v prvom kole najvyšší počet hlasov.

Víťaz druhého kola, zvolený kandidát, sa ujíma funkcie zložením sľubu pred Národnou radou SR do rúk predsedu Ústavného súdu SR, napoludnie v deň keď sa má skončiť volebné obdobie predchádzajúceho prezidenta. Tá istá osoba môže byť zvolená za prezidenta najviac v dvoch po sebe nasledujúcich obdobiach. (Príkladom je Gašparovič, ktorý by už ani nemohol kandidovať tretí krát.)

Minulé prezidentské voľby prebehli v roku 2019. Prvé kolo sa uskutočnilo 16. marca a druhé kolo 30. marca.

Nepriama voľba (1993 – 1998)
----------------------------

Prezidenta Slovenskej republiky volila Národná rada Slovenskej republiky tajným hlasovaním na päť rokov. Na zvolenie bola potrebná trojpätinová väčšina hlasov všetkých poslancov, teda 90 hlasov. Návrhy kandidátov na prezidenta mohli podávať poslanci. Voľba prezidenta na schôdzi národnej rady sa konala bez rozpravy.
Ak nebol prezident zvolený, uskutočnila sa do 14 dní opakovaná voľba prezidenta. Ak nebol prezident zvolený ani v opakovanej voľbe, uskutočnila sa nová voľba prezidenta na niektorej z ďalších schôdzí národnej rady. Pri každej novej voľbe prezidenta sú vylúčení kandidáti, o ktorých poslanci hlasovali v predchádzajúcej voľbe prvého kola alebo opakovanej voľbe.

Voľba prezidenta sa riadila Volebným poriadkom na voľbu prezidenta Slovenskej republiky, ktorý vychádzal z príslušných ustanovení Ústavy Slovenskej republiky i zákona o rokovacom poriadku a zákona o poslancoch. Schválený bol uznesením Národnej rady Slovenskej republiky č. 114 z 22. decembra 1992.

Nepriamou voľbou bol zvolený jediný prezident, vo voľbe v roku 1993 bol zvolený prvý prezident republiky Michal Kováč. Ďalšie nepriame voľby sa opakovane uskutočnili v roku 1998, avšak žiadny z kandidátov nebol zvolený. V roku 1999 bola novelizovaná ústava a zaviedla sa priama voľba.

Priama voľba (od 1999)
----------------------

Od roku 1999 sú voľby prezidenta Slovenskej republiky priame, prezidenta volia priamo občania na funkčné obdobie piatich rokov.

Uskutočnené voľby
-----------------

Konali sa tieto voľby prezidenta Slovenskej republiky:

* Voľba prezidenta Slovenskej republiky v roku 1993 - zvolený Michal Kováč
* Voľba prezidenta Slovenskej republiky v roku 1998 - žiadny z kandidátov nebol zvolený

| Voľby | Kolo | Víťaz | Protikandidát | Volebná účasť |
| --- | --- | --- | --- | --- |
| 1999 | Rudolf Schuster | Vladimír Mečiar |  |
| 1. | 47,38 % | 37,24 % | *73,89 %* |
| 2. | **57,18 %** | 42,82 % | *75,45 %* |
| 2004 |  | Ivan Gašparovič | Vladimír Mečiar |  |
| 1. | 22,28 % | 32,74 % | *47,94 %* |
| 2. | **59,91 %** | 40,09 % | *43,50 %* |
| 2009 |  | Ivan Gašparovič | Iveta Radičová |  |
| 1. | 46,70 % | 38,05 % | *43,63 %* |
| 2. | **55,53 %** | 44,47 % | *51,67 %* |
| 2014 |  | Andrej Kiska | Robert Fico |  |
| 1. | 24,00 % | 28,00 % | *43,40 %* |
| 2. | **59,40 %** | 40,60 % | *50,48 %* |
| 2019 |  | Zuzana Čaputová | Maroš Šefčovič |  |
| 1. | 40,57 % | 18,66 % | *48,74 %* |
| 2. | **58,40 %** | 41,60 % | *41,59 %* |
| 2024 |  | Ivan Korčok | Peter Pellegrini |  |
| 1. | 42,51 % | 37,02 % | *51,91 %* |
| 2. |  |  |  |

Referencie
----------

1. ↑  Ústava Slovenskej republiky č. 460/1992 Zb. (ďalej len „Ústava Slovenskej republiky"), [cit. 2019-03-17]. Dostupné online.
2. ↑  Zákon č. 180/2014 Z. z. o podmienkach výkonu volebného práva a o zmene a doplnení niektorých zákonov (ďalej len „zákon o podmienkach výkonu volebného práva"), [cit. 2019-03-17]. Dostupné online.
3. ↑  Čl. 101 ods. 2 Ústavy Slovenskej republiky
4. ↑  § 98 zákona o podmienkach výkonu volebného práva
5. ↑  Čl. 101 ods. 3 Ústavy Slovenskej republiky
6. ↑  Čl. 103 ods. 1 Ústavy Slovenskej republiky
7. ↑  § 115 zákona o podmienkach výkonu volebného práva
8. ↑  Čl. 101 ods. 7 Ústavy Slovenskej republiky
9. ↑  Čl. 103 ods. 2 Ústavy Slovenskej republiky
10. ↑  Rozhodnutie predsedu Národnej rady Slovenskej republiky č. 8/2019 Z. z. o vyhlásení volieb prezidenta Slovenskej republiky, [cit. 2019-03-17]. Dostupné online.
11. 1 2   *Uznesenie č. 114 NR SR z 22. decembra 1992 k návrhu volebného poriadku na voľbu prezidenta Slovenskej republiky* [online]. NRSR, 1992-12-22, [cit. 2018-03-13]. Dostupné online. PDF online: .

Projekt
-------

Pozri aj
--------

* Zoznam volieb na Slovensku
* Zoznam prezidentov Slovenska

| * z
* d
* u
Slovensko Prezidentské voľby na Slovensku |
| --- |
| Voľby | 
* 1993
* 1998
* 1999
* 2004
* 2009
* 2014
* 2019
* *2024*

 |
| Prezidentskí kandidáti | 
* 1993
* 1998
* 1999
* 2004
* 2009
* 2014
* 2019
* *2024*

 |
| Témy | 
* Prezident Slovenskej republiky
* K:Inaugurácie slovenských prezidentov

 |